LV Eiropas Savienības Oficiālais Vēstnesis L 93/30

KOMISIJAS REGULA (ES) 2017/624

(2017. gada 30. marts),

ar ko attiecībā uz bifenazāta, daminozīda un tolilfluanīda maksimālajiem atlieku līmeņiem konkrētos produktos vai uz tiem groza Eiropas Parlamenta un Padomes Regulas (EK) Nr. 396/2005 II un V pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 18. panta 1. punkta b) apakšpunktu,

tā kā:

(1) Bifenazāta maksimālie atlieku līmeņi (MAL) tika noteikti Regulas (EK) Nr. 396/2005 II pielikumā. Daminozīda un tolilfluanīda MAL tika noteikti minētās regulas V pielikumā.

(2) Attiecībā uz bifenazātu Eiropas Pārtikas nekaitīguma iestāde (turpmāk “Iestāde”) saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu iesniedza pamatotu atzinumu par esošajiem MAL (2). Ar Regulu (ES) Nr. 79/2014 (3) tika izpildīti Iestādes ieteikumi par esošo MAL pārskatīšanu.

(3) Attiecībā uz daminozīdu Iestāde saskaņā ar Regulas (EK) Nr. 396/2005 12. panta 1. punktu sniedza pamatotu atzinumu par esošajiem MAL (4). Ar Regulu (ES) Nr. 87/2014 (5) tika izpildīti Iestādes ieteikumi par esošo MAL pārskatīšanu.

(4) Attiecībā uz tolilfluanīdu Iestāde saskaņā ar Regulas (EK) Nr. 396/2005 12. panta 1. punktu sniedza pamatotu atzinumu par esošajiem MAL (6). Ar Komisijas Regulu (ES) 2015/552 (7) tika izpildīti Iestādes ieteikumi par esošo MAL pārskatīšanu.

(5) Kas attiecas uz produktiem, attiecībā uz kuriem nedz Savienības līmenī bija ziņots par attiecīgām atļaujām vai par pieļaujamiem līmeņiem attiecībā uz importu, nedz bija pieejami Codex MAL, Iestāde secināja, ka riska pārvaldītājiem jāturpina skatīt šo jautājumu. Ņemot vērā pašreizējās zinātnes un tehnikas atziņas, bifenazāta MAL tika noteikti ar Regulu (ES) Nr. 79/2014 pie īpatnējās noteikšanas robežas, savukārt daminozīda un tolilfluanīda MAL tika noteikti ar Regulu (ES) Nr. 87/2014 un Regulu (ES) 2015/552, saskaņā ar Regulas (EK) Nr. 396/2005 18. panta 1. punkta b) apakšpunktu piemērojot sākotnējo MAL vērtību.

(6) Komisija apspriedās ar Eiropas Savienības references laboratorijām par vajadzību dažas no šīm noteikšanas robežām (LOD) koriģēt. Sarežģītu, no vairākām sastāvdaļām sastāvošu atlieku definīciju gadījumā katru sastāvdaļu analizē, izmantojot tehniski īstenojamu un iespējami zemāku LOD. Ja MAL ir noteikts vienāds ar LOD, minētā LOD ir visu atlieku definīcijā ietilpstošo sastāvdaļu LOD summa. Saistībā ar to, ka bifenazāta, daminozīda un tolilfluanīda atlieku definīcija ietver vairākas sastāvdaļas, minētās laboratorijas secināja, ka, ņemot vērā vajadzību visas atlieku definīcijā ietilpstošās sastāvdaļas analizēt līmenī, kas ir tehniski īstenojams, tie MAL, kuri noteikti vienādi ar LOD (visu sastāvdaļu LOD summa), būtu jāpaaugstina.

(7) Tāpēc Regula (EK) Nr. 396/2005 būtu attiecīgi jāgroza.

(8) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II un V pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2017. gada 30. martā Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) Eiropas Pārtikas nekaitīguma iestāde; Review of the existing maximum residue levels (MRLs) for bifenazate according to Article 12 of Regulation (EC) No 396/2005. EFSA Journal 2011;9(12):2484. [48. lpp.]

(3) Komisijas 2014. gada 29. janvāra Regula (ES) Nr. 79/2014, ar ko groza II, III un V pielikumu Eiropas Parlamenta un Padomes Regulai (EK) Nr. 396/2005 saistībā ar maksimāli pieļaujamiem bifenazāta, hlorprofāma, esfenvalerāta, fludioksonila un tiobenkarba atlieku līmeņiem konkrētos produktos vai uz tiem (OV L 27, 30.1.2014., 9. lpp.).

(4) Eiropas Pārtikas nekaitīguma iestāde; Review of the existing maximum residue levels (MRLs) for daminozide according to Article 12 of Regulation (EC) No 396/2005. EFSA Journal 2012;10(4):2650. [16. lpp.]

(5) Komisijas 2014. gada 31. janvāra Regula (ES) Nr. 87/2014, ar ko groza Eiropas Parlamenta un Padomes Regulas (EK) Nr. 396/2005 II, III un V pielikumu attiecībā uz acetamiprīda, butralīna, hlortolurona, daminozīda, izoproturona, pikoksistrobīna, pirimetanila un trineksapaka maksimāli pieļaujamiem atlieku līmeņiem konkrētos produktos vai uz tiem (OV L 35, 5.2.2014., 1. lpp.).

(6) Eiropas Pārtikas nekaitīguma iestāde; Review of the existing maximum residue levels (MRLs) for tolylfluanid according to Article 12 of Regulation (EC) No 396/2005. EFSA Journal 2013;11(7):3300. [37. lpp.]

(7) Komisijas 2015. gada 7. aprīļa Regula (ES) 2015/552, ar ko attiecībā uz 1,3-dihlorpropēna, bifenoksa, dimetēnamīda-P, proheksadiona, tolilfluanīda un trifluralīna maksimālajiem atlieku līmeņiem noteiktos produktos vai uz tiem groza Eiropas Parlamenta un Padomes Regulas (EK) Nr. 396/2005 II, III un V pielikumu (OV L 92, 8.4.2015., 20. lpp.).